***Selma*** είναι αμερικανική δραματική, ιστορική, βιογραφική ταινία παραγωγής 2014. Τη σκηνοθεσία ανέλαβε η Άβα ΝτυΒερνέ και το σενάριο έγραψε ο Πολ Γουέμπ. Η ταινία είναι βασισμένη στις πορείες που έγιναν μεταξύ της πόλης Σέλμα και της πρωτεύουσας της Αλαμπάμα, Μοντγκόμερι το 1965 για τη διεκδίκηση του δικαιώματος ψήφου ολόκληρης της αφροαμερικανικής κοινότητας των ΗΠΑ. Ηγέτες αυτών των πορειών ήταν οι Τζέιμς Μπέβελ, Χόζα Γουίλιαμς, Μάρτιν Λούθερ Κινγκ και Τζον Λούις. Πρωταγωνιστούν οι Ντέιβιντ Ογιελόβο, Τομ Γουίλκινσον, Common και Κάρμεν Ετζόγκο. Το καστ πλαισιώνουν οι Τιμ Ροθ, Λορέιν Τουσέιν, Τζιοβάνι Ριμπίζι, Ομάρ Ντόρσι, Άντρε Χόλαντ, Αλεσάντρο Νιβόλα, Κούμπα Γκούντινγκ Τζούνιορ και Όπρα Γουίνφρεϊ.

Η πρεμιέρα της ταινίας πραγματοποιήθηκε στο Φεστιβάλ Αμερικανικού Ινστιτούτου Κινηματογράφου στις 11 Νοεμβρίου 2014. Κυκλοφόρησε στους κινηματογράφους σε περιορισμένο κύκλωμα αιθουσών στις 25 Δεκεμβρίου 2014 ενώ σε ευρύτερη διανομή στις 9 Ιανουαρίου 2015. Το *Selma* απέσπασε θετικά σχόλια από τους κριτικούς και έλαβε δύο υποψηφιότητες για Όσκαρ Καλύτερης Ταινίας κερδίζοντας εκείνο του Καλύτερου Τραγουδιού και τέσσερις υποψηφιότητες για Χρυσή Σφαίρα μεταξύ των οποίων για Καλύτερη Ταινία - Δράμα, κερδίζοντας μία στην κατηγορία Καλύτερου Τραγουδιού.

Πλοκή
-----

Η ταινία εξιστορεί την περίοδο τριών μηνών του 1965 όταν ο Μάρτιν Λούθερ Κινγκ ηγήθηκε μιας επικίνδυνης εκστρατείας με σκοπό την εξασφάλιση ίσων δικαιωμάτων ψήφου. Η επική πορεία που ξεκίνησε από την πόλη Σέλμα μέχρι το Μοντγκόμερι κορυφώθηκε με τον Πρόεδρο Τζόνσον να υπογράφει το νόμο περί δικαιωμάτων ψήφου. Η ταινία αφηγείται την ιστορία του πώς ο σεβαστός ηγέτης και οραματιστής ο Μάρτιν Λούθερ Κινγκ άλλαξε για πάντα την ιστορία.

Ηθοποιοί και χαρακτήρες
-----------------------

* Ντέιβιντ Ογιελόβο στο ρόλο του *Μάρτιν Λούθερ Κινγκ*
* Τομ Γουίλκινσον στο ρόλο του *Λίντον Τζόνσον*
* Τιμ Ροθ στο ρόλο του *Τζορτζ Γουάλας*
* Common στο ρόλο του *Τζέιμς Μπέβελ*
* Κάρμεν Ετζόγκο στο ρόλο της *Κορέττα Σκοτ Κινγκ*
* Λορέιν Τουσέιν στο ρόλο της *Αμίλια Μπόιντον Ρόμπινσον*
* Όπρα Γουίνφρεϊ στο ρόλο της *Άνι Λι Κούπερ*
* Κούμπα Γκούντινγκ Τζούνιορ στο ρόλο του *Φρεντ Γκρέι*
* Τζιοβάνι Ριμπίζι στο ρόλο του *Λι Κ. Γουάιτ*
* Ομάρ Ντόρσι στο ρόλο του *Τζέιμς Όραντζ*
* Άντρε Χόλαντ στο ρόλο του *Άντριου Γιανγκ*
* Αλεσάντρο Νιβόλα στο ρόλο του *Τζον Ντόαρ*
* Νίσι Νας στο ρόλο της *Ρίτσι Τζιν Τζάκσον*
* Κόλμαν Ντομίνγκο στο ρόλο του *Ραλφ Αμπερνάθι*
* Λακίθ Στάνφιλντ στο ρόλο του *Τζίμι Λι Τζάκσον*
* Τέσα Τόμσον στο ρόλο της *Νταϊάν Νας*
* Γουέντελ Πιρς στο ρόλο του *Χόζα Γουίλιαμς*
* Στέφαν Τζέιμς στο ρόλο του *Τζον Λούις*
* Ντίλαν Μπέικερ στο ρόλο του *Τζέι Έντγκαρ Χούβερ*
* Νάιτζελ Θατς στο ρόλο του *Μάλκολμ Χ*
* Ρούμπιν Σαντιάνγκο-Χάντσον στο ρόλο του *Μπέιαρντ Ράστιν*
* Ε. Ρότζερ Μίτσελ στο ρόλο του *Φρέντερικ Ντ. Ρις*
* Λεντίσι Γιανγκ στο ρόλο της *Μαχάλια Τζάκσον*
* Κεντ Φόλκον στο ρόλο του *Σάλιβαν Τζάκσον*
* Τράι Μπάιερς στο ρόλο του *Τζέιμς Φόρμαν*
* Μάικλ Σικάνι στο ρόλο του *Αρχιεπίσκοπου Αμερικής Ιάκωβος*

Παραγωγή
--------

Στις 18 Ιουνίου 2008 το περιοδικό *Variety* ανέφερε ότι ο σεναριογράφος Πολ Γουέμπ έγραψε ένα πρωτότυπο στόρι για τον Μάρτιν Λούθερ Κινγκ και τον Λίντον Τζόνσον για τον Κρίστιαν Κόλσον του ανεξάρτητου στούντιο Celador, το οποίο θα ήταν συμπαραγωγή της Plan B Entertainment, την εταιρία παραγωγής του Μπραντ Πιτ. Το 2009 ο Λι Ντάνιελς βρισκόταν σε συζητήσεις για να αναλάβει τη σκηνοθεσία της ταινίας, με την Pathé να αναλαμβάνει τη χρηματοδότηση και τους Ντίντι Γκάρντερ και Τζέρεμι Κλάινερ της Plan B την παραγωγή μαζί με τη συμμετοχή της εταιρίας Cloud Eight Films. Το Μάιο του 2010 φημολογήθηκε ότι η Weinstein Company θα βοηθούσε την Pathé και την Plan B στη χρηματοδότηση της ταινίας με προϋπολογισμό 22 εκατομμύρια δολάρια αλλά τον επόμενο μήνα ο Ντάνιελς υπέγραψε με τη Sony να ξαναγράψει και να σκηνοθετήσει την ταινία *Ο Μπάτλερ* (The Butler, 2013). Σε μια συνέντευξή του τον Αύγουστο του 2010, ο Ντάνιελς είπε ότι τα χρήματα του προϋπολογισμού για το *Selma* υπήρχαν αλλά έπρεπε να επιλέξει ανάμεσα στις ταινίες *Selma* και *Ο Μπάτλερ* και επέλεξε τη δεύτερη. Τον Ιούλιο του 2013, ανακοινώθηκε ότι η Άβα ΝτυΒερνέ υπέγραψε να σκηνοθετήσει την ταινία και ότι επέβλεπε το σενάριο μαζί με τον Πολ Γουέμπ. Στις αρχές του 2014 η Όπρα Γουίνφρεϊ ανέλαβε χρέη παραγωγού μαζί με τον Μπραντ Πιτ και το Φεβρουάριο η Paramount Pictures βρισκόταν σε τελικές διαπραγματεύσεις για να αναλάβει τη διανομή της ταινίας στις Ηνωμένες Πολιτείες και στον Καναδά.

Box office
----------

Με προϋπολογισμό 20.000.000 δολάρια, η ταινία *Selma* έκανε άνοιγμα τριημέρου στη 2η θέση με 11,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 52 εκατομμύρια δολάρια και στον υπόλοιπο κόσμο τα 14,7 εκατομμύρια δολάρια. Παγκοσμίως απέφερε 66,7 εκατομμύρια δολάρια.

Βραβεία & Υποψηφιότητες
-----------------------

|
|  |
| Βραβείο | Κατηγορία | Υποψήφιος | Αποτέλεσμα |
| Όσκαρ | Καλύτερη Ταινία |  | Υποψηφιότητα |
| Τραγούδι (Glory) | Τζον ΛέτζεντCommon | Νίκη |
| Χρυσές Σφαίρες | Καλύτερη Ταινία - Δράμα |  | Υποψηφιότητα |
| Σκηνοθεσία | Άβα ΝτυΒερνέ | Υποψηφιότητα |
| Α' Ανδρικού Ρόλου - Δράμα | Ντέιβιντ Ογιελόβο | Υποψηφιότητα |
| Τραγούδι (Glory) | Τζον ΛέτζεντCommon | Νίκη |
|

Παραπομπές
----------

1. 1 2  (Αγγλικά) *Academy Awards Database*. 4638. Ανακτήθηκε στις 9  Οκτωβρίου 2020.
2. ↑  *The American Film Institute Catalog of Motion Pictures*. 70237. Ανακτήθηκε στις 9  Οκτωβρίου 2020.
3. 1 2  *BFI Film & TV Database*. 547e48990df44. Ανακτήθηκε στις 9  Οκτωβρίου 2020.
4. ↑  «Selma στο Rotten Tomatoes». Rotten Tomatoes. Ανακτήθηκε στις 29 Δεκεμβρίου 2014.
5. 1 2  «The 87th Academy Awards». oscars.org. Ανακτήθηκε στις 21 Ιανουαρίου 2015.
6. 1 2  «Golden Globe Nominations 2015». hfpa.org. Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 29 Δεκεμβρίου 2014.
7. ↑  Dawtrey, Adam (18 Ιουνίου 2008). «Screenwriting is the third career for Paul Webb». variety.com.. Ανακτήθηκε στις 29 Δεκεμβρίου 2014.
8. ↑  Jaafar, Ali (17 Νοεμβρίου 2009). «Lee Daniels on march to ‘Selma’». variety.com.. Ανακτήθηκε στις 29 Δεκεμβρίου 2014.
9. ↑  Sergio (4 Μαΐου 2010). «Lee Daniels' Selma slated for fall shoot». shadowandact.com. Αρχειοθετήθηκε από το πρωτότυπο στις 2014-11-28.. Ανακτήθηκε στις 29 Δεκεμβρίου 2014.
10. ↑  Fischer, Russ (30 Ιουνίου 2010). «Lee Daniels Lines up ‘The Butler’; Will it Edge Out 'Selma'?». slashfilm.com. Αρχειοθετήθηκε από το πρωτότυπο στις 2010-11-03.. Ανακτήθηκε στις 29 Δεκεμβρίου 2014.
11. ↑  Smith, Rob (30 Αυγούστου 2010). «Prince of Broadway – An Interview With Lee Daniels». blackfilm.com. Αρχειοθετήθηκε από το πρωτότυπο στις 2014-06-06.. Ανακτήθηκε στις 29 Δεκεμβρίου 2014.
12. ↑  Shaw, Lucas (19 Ιανουαρίου 2014). «Oprah Winfrey Joins Brad Pitt as Producer of Mlk Drama ‘Selma’». thewrap.com.. Ανακτήθηκε στις 29 Δεκεμβρίου 2014.
13. ↑  Fleming Jr, Mike (25 Φεβρουαρίου 2014). «Paramount To Make Mlk Pic ‘Selma’; Oprah Winfrey Producing». deadline.com.. Ανακτήθηκε στις 29 Δεκεμβρίου 2014.
14. 1 2 3 4  «Selma στο Box Office Mojo». *Box Office Mojo*. Ανακτήθηκε στις 30 Ιανουαρίου 2015.

Εξωτερικοί σύνδεσμοι
--------------------

* Επίσημη ιστοσελίδα
* Selma στο IMDb

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |